Skooltragedie: Vierde skolier sterfMarnus Nagel (Foto: Facebook) ŉ Vierde skolier is oorlede ná ŉ strukturele ineenstorting Vrydag by die Hoërskool Driehoek in Vanderbijlpark. Annari du Plessis, ŉ bekende krisis-ondersteuner in die Vaaldriehoekse gemeenskap wat direkte kontak met die familie het, het op Facebook bevestig Marnus Nagel is Sondagoggend oorlede. “Die familie kry swaar. Daar word versoek om net bietjie kans te gee sodat almal tot verhaal kan kom. Dink asseblief aan die gesin en wees daar vir kinders wat vanoggend die nuus gaan hoor,” het sy gesê. Roydon Olckers (17), Jandré Steyn en Marli Currie, albei 13 jaar oud en in gr. 8, is Vrydagoggend dood ná die loopvlak tussen een skoolgebou en ŉ ander kort ná 08:00 ineengestort het. Minstens 18 skoliere ontvang steeds behandeling by verskeie hospitale in Gauteng. Talle van die skoliere is steeds in die waakeenheid of hoësorgeenheid van die betrokke hospitaal. Lede van die gemeenskap het Sondagoggend by die Crossroads trauma- en gemeenskapsentrum in Vanderbijlpark bymekaargekom om ondersteuning en geestelike berading te bied aan die familie en naasbestaandes. Bedrywighede is intussen by die skool opgeskort terwyl leerlinge, ouers en onderwysers traumaberading ontvang. Lees alle vorige berigte oor die Hoërskool Driehoek op Maroela Media.